## Revidert utvalgssammensetning og mandat for Kunnskapsdepartementets utvalg som skal utrede og ev. utvikle master i faglærerutdanning i praktiske og estetiske fag – 2018

Versjon 2. juli 2018

## Utvalgssammensetning

Utvalget har i første fase bestått av fire representanter for UH-sektoren, men suppleres i fase 2, utviklingsfasen.
Sammensetning:

* Førsteamanuensis Inger Åshild By (kroppsøving), Norges idrettshøgskole, leder
* Høgskolelektor Jostein Sandven (kunst og håndverk), Høgskolen i Sørøst-Norge
* Studieleder Ingeborg Lunde Vestad (musikk), Høgskolen i Innlandet
* Dekan Asle Holthe (mat og helse), Høgskulen på Vestlandet, UHR-LU
* Catrine Lie, lektor i Kunst og håndverk, Flåtestad ungdomsskole (Oppegård kommune. Oppnevnt i juli 2018)
* Studentrepresentant (oppnevnes i august 2018)

Norges idrettshøgskole gis sekretariatsansvar for utvalget.

## Mandat

### I. Målet

Norsk lærerutdanning skal svare på skolens behov for kompetanse. Det er et mål å få hevet kompetansen i de praktiske og estetiske fagene i norsk skole. Regjeringen har erklært at masterutdanning skal være hovedmodell for norsk lærerutdanning. Selvakkrediterende institusjoner kan allerede med utgangspunkt i forskrift om rammeplan for treårige faglærerutdanninger i praktiske og estetiske fag, utvikle tilpassede masterløp. Det må utredes om bred innføring av master i faglærerutdanning er realistisk og hvordan slik utdanning vil kunne møte skolens behov, både rekrutteringsmessig og innholdsmessig. En eventuell utvikling av master i faglærerutdanning skal gi integrerte og helhetlige utdanninger, som holder høy kvalitet og oppleves som attraktive, relevante og innovative profesjonsutdanninger. De nye utdanningsprogrammene skal bygge på eksisterende treårige faglærerutdanninger i praktiske og estetiske fag, i den grad det er formålstjenlig. Faglærerutdanningene på masternivå (FALU-Master) skal gi kandidatene et solid fundament for yrkesutøvelse som faglærere og legge grunnlaget både for deres kontinuerlige profesjonelle utvikling og for skoleutvikling.

### II. Hovedelementene i arbeidet

Utvalgets hovedoppgaver er:

1. Utrede kompetansebehov og konsekvenser av å innføre master i faglærerutdanning i praktiske og estetiske fag
2. Gi anbefaling til departementet om hvorvidt det bør innføres en master i faglærerutdanning

Hvis regjeringen på grunnlag av utredningen under punkt 1 og 2 går inn for å innføre master i faglærerutdanning, bes utvalget:

1. Med utgangspunkt i den treårige faglærerutdanningen, å legge frem forslag til rammeplan (forskrift) for femårige, integrerte faglærerutdanninger i praktiske og estetiske fag på masternivå (FALU-master), hvor det inngår minst to fag som er relevante for undervisning i aktuelle trinn og skoleslag. Herunder vurdere:
	1. forholdet mellom den treårige faglærerutdanningen og masterutdanningen
	2. behov for differensiering av utdanningen mot de ulike trinn og skoleslag som den kvalifiserer for
	3. avgrensning av undervisningsfag som kan inngå i utdanningen

Rammeplanen skal bidra til en enhetlig nasjonal oppbygging av utdanningene og til at kandidatene fra ulike læresteder har det samme overordnede læringsutbyttet. Arbeidet skal ta inn over seg regjeringens lærerutdanningspolitikk og til intensjonene i strategiene *Lærerløftet – På lag for kunnskapsskolen*, og *Lærerutdanning 2025*.

Utvalget står fritt til å vurdere andre relevante momenter.

### III. Føringer for arbeidet med rammeplanen

Den nye rammeplanen skal bygge på *Forskrift om rammeplan for faglærerutdanninger i praktiske og estetiske fag*, fastsatt i 2013. Rammeplanen må inneholde læringsutbyttebeskrivelser, jf. Nasjonalt kvalifikasjons-rammeverk for høyere utdanning. Læringsutbyttet beskrevet i rammeplanen skal kunne dokumenteres av utdanningsinstitusjonene.

***i. Struktur***

Ny rammeplan skal gi de overordnede rammene for helhetlige, integrerte femårige faglærerutdanninger på masternivå. Rammeplanen skal være på tilsvarende detaljeringsnivå som dagens rammeplan for grunnskolelærerutdanningene, og skal inneholde bestemmelser om

* overordnet mål
* utdanningenes varighet, obligatoriske fag og fagenes og praksisopplæringens omfang
* læringsutbyttebeskrivelser
* strukturell ramme som sikrer progresjon, profesjonsretting og integrering (mellom undervisningsfag, pedagogikk og elevkunnskap og praksisopplæringen)
* ev. prinsipper for differensiering/overlapping mellom utdanningene
* overgangen mellom ny og gammel rammeplan

***ii. Det faglige innholdet***

Rammeplanen skal foreskrive forventet læringsutbytte på utdanningsnivå, relatert til og tilpasset kompetanseområdene i det nasjonale kvalifikasjonsrammeverket.

Rammeplanen skal videre gi

* føringer mht. fag og fagdidaktikk, tilpasset opplæring, tverrfaglige temaer, fagfornyelsen og dybdelæring, tidlig innsats, bruk av IKT i arbeid med fag, det flerkulturelle/flerspråklige aspektet, hvilke fag som skal differensieres mot årstrinn og hva som skal være felles for begge utdanningene
* føringer for masteroppgaven: Masteroppgaven skal være profesjonsrettet og praksisorientert med solid forankring i fagdidaktikk og/eller i faget, og skal bidra til integrering av teoriundervisning og praksisopplæring i utdanningene.
* føringer for masterfag: Masterutdanningen skal innrettes mot praktiske og estetiske fag i skolen
* regler for fritak for fag/fagmoduler som ikke er del av lærerutdanning

Rammeplanen suppleres som før av nasjonale retningslinjer. Disse forvaltes av UHR, og skal alltid relateres til gjeldende rammeplan. Utvalget skal derfor ikke revidere de nasjonale retningslinjene.

### IV. Kontakt- og arbeidsformer

Arbeidet med ny rammeplan for utdanningene skal være en åpen og inkluderende prosess som bidrar til å nå de målene som regjeringen har satt for utdanningen.

Utvalgets arbeid skal bygge på tidligere rammeplanprosesser, og prinsipper som er lagt til grunn i disse prosessene. Skole- og kulturskolesektoren, Sametinget og interesseorganisasjoner, herunder UHR, skal konsulteres underveis i arbeidet. Utvalget kan på eget initiativ ta kontakt med andre relevante aktører som kan bidra inn i arbeidet.

Ny rammeplan skal være fastsatt i 2019 (justert i revidert versjon av mandatet, juli 2018), etter en formell høring i sektoren. Kunnskapsdepartementet vil ha regelmessige møter med utvalgslederen og vil bistå utvalget om nødvendig.

Rammeplanutvalget må

* vurdere om andre spørsmål også bør drøftes som ledd i den nasjonale prosessen.

### V. Frister

Fase 1: 01.05.2018 Utvalgets vurdering med anbefaling angående pkt. 1 og 2 i mandatet.

Fase 2: 15.01.2019 Frist for avlevering av utkast til rammeplan

**Vedlegg til mandat: Sentrale grunnlagsdokumenter:**

* Regjeringens strategidokument *Lærerutdanning 2025. Nasjonal strategi for kvalitet og samarbeid i lærerutdanningene*.
* Regjeringens strategidokument *Lærerløftet – På lag for kunnskapsskolen*
* St. meld. 21 (2016 – 2017) *Lærelyst – tidlig innsats og kvalitet i skolen*
* St. meld. 16 (2016 – 2017) *Kultur for kvalitet i høyere utdanning*
* St. meld. 28 (2015 – 2016) *Fag - Fordypning - Forståelse. En fornyelse av kunnskapsløftet*
* St. meld. nr. 11 (2008-2009), Innst. S. nr. 185 *Læreren – rollen og utdanningen* og referat fra stortingets behandling av saken 02.04.2009
* Lov om universiteter og høyskoler (LOV-2005-04-01-15)
* Lov om grunnskolen og den vidaregåande opplæringa (LOV-1998-07-17-6)
* Forskrift til opplæringslova (FOR-2006-06-23-724)– kap. 14 Krav til kompetanse ved tilsetjing og undervisning
* Læreplanverket for Kunnskapsløftet – overordnet del, prinsipper for opplæringen og læreplaner for fag
* Relevante dokumenter knyttet til prosessene med fagfornyelsen
[*https://www.udir.no/laring-og-trivsel/lareplanverket/fagfornyelsen/*](https://www.udir.no/laring-og-trivsel/lareplanverket/fagfornyelsen/)
* Nasjonalt kvalifikasjonsrammeverk for høyere utdanning fastsatt av Kunnskapsdepartementet 20.03.2009
* Forskrift om krav til mastergrad (FOR-2005-12-01-1392)
* Forskrift om rammeplan for treårige faglærerutdanninger i praktiske og estetiske fag, med tilhørende nasjonale retningslinjer
* Rapporter fra Følgegruppen for lærerutdanningsreformen
* Rapporten ”Utdanning og forskning i spesialpedagogikk”, fra Ekspertgruppen i spesialpedagogikk
* *En god barndom varer livet ut - Tiltaksplan for å bekjempe vold og seksuelle overgrep mot barn og ungdom* (2014–2017)Regjeringen/BLD.
* Meld. St. 6 (2012-2013) *En helhetlig integreringspolitikk. Mangfold og mestring, kap. 4.*
* Studiebarometeret
* Rapport fra UHRs ad-hoc-utvalg 2017: *Styrking av de praktiske og estetiske fagene i lærerutdanningene*
* Rapport fra ekspertgruppe for kunst og kultur, *Det muliges kunst*
* NOU 2015:2 *Å høre til – Virkemidler for et trygt psykososialt skolemiljø* (Djupedalutvalget)